TRENČÍN 22. februára (SITA) – Trenčianske Teplice vyhrali vyše 12-ročný súdny spor o určenie vlastníctva a získali budovu polície vedľa mestského úradu. Rozhodol o tom Krajský súd v Trenčíne, voči rozsudku nie je možné odvolanie. Polícia bude od mesta teraz súdnou cestou žiadať 48 miliónov korún, ktoré štát do rekonštrukcie bývalej školy investoval.
Krajský súd prípad riešil po druhý raz po tom, čo jeho pôvodný rozsudok v prospech Krajského riaditeľstva PZ v Trenčíne zrušil Najvyšší súd. Ten vyjadril k veci svoj názor v prospech mesta a vec vrátil na kraj. Krajský súd musel rozhodnutie vyššej inštancie rešpektovať, dnes vlastne rozhodoval iba o tom, že polícia musí zaplatiť trovy odvolacieho a dovolacieho konania.
Bývala základná škola sa mala ešte v roku 1985 začať modernizovať, svoje sídlo v nej mala mať ZUŠ a škola v prírode. Zástupca KR PZ v Trenčíne Dušan Holboj sa snažil znovu zvýrazniť dôkazy, že v roku 1991, v čase nadobudnutia účinnosti zákona o prevode majetku zo štátu na obce, sa budova stále rekonštruovala na školské zariadenie, teda išlo o činnosť súvisiacu s vyučovacím procesom, a preto mala budova podľa výnimky v zákone ostať v majetku školskej správy, resp. štátu. Mesto podľa Holboja podpísalo listinu, v ktorej súhlasí s ponechaním budovy v majetku školskej správy.
Podľa Okresného súdu v Trenčíne sa budova rekonštruovala, ale neučilo sa v nej, výnimka v zákone o prevode majetku nebola teda podľa súdu splnená. Krajský súd tvrdil, že išlo o činnosť s vyučovaním súvisiacu. NS SR vec vrátil, nakoľko samotné prefinancovanie nedokazuje, že išlo o modernizáciu na školské účely.
Trenčianske Teplice trvajú na tom, že išlo o rekonštrukciu "v rovine myšlienok." V r. 1991 bola budova naďalej schátraná, primátor Teplíc Štefan Škultéty tvrdí, že v budove sa už nikdy neučilo. V roku 1995 prešla budova do správy ministerstva vnútra, ktoré na rekonštrukciu vynaložilo 48 miliónov korún.
Je možné, že sa Obvodné oddelenie PZ z mesta vysťahuje, napríklad do susednej Trenčianskej Teplej. Holboj uviedol, že sa snažili aj o mimosúdnu dohodu s mestom, no neúspešne. Podľa jeho slov je nelogické, že štátny orgán zhodnotí majetok, predchádzajúci primátori ďakujú za prítomnosť polície v meste a pritom žaloba nebola stiahnutá.
Primátor Škultéty sa k žalobe polície o vrátenie preinvestovaných prostriedkov nechcel zatiaľ vyjadriť, urobí tak až po stretnutí s nimi. V priestoroch polície by rád videl mestský úrad, ktorý momentálne sídli v susednej nevyhovujúcej a nereprezentatívnej budove obchodného domu Narcis. Holboj dodal, že nevidí reálne vyčlenenie len časti budovy pre políciu. "Máme tam ubytovacie priestory, telocvičňu a obvodné oddelenie."